Verskeie plaaslike uitgewers het ’n ooreenkoms in plek met verspreiders van hul boeke in die buiteland. Lesers moet daarop let dat nie alle plaaslike publikasies outomaties vir buitelandse verspreiding geoormerk word nie, maar dat hulle by die buitelandse verspreider ’n bestelling kan plaas om die betrokke boek aan te koop. In so ’n geval sal daar natuurlik ’n wagtydperk wees, maar die leser spring dan die afleweringskoste vanuit Suid-Afrika vry.
Boeke kan ook direk by die plaaslike uitgewery bestel word. Raadpleeg die webblad van die betrokke uitgewery vir kontakbesonderhede.
Biblioteke bly ’n kleinood vir mense wat toegang tot boeke wil hê, maar dit nie noodwendig wil aankoop nie.
NB-Uitgewers vertel dat hulle deur die jare al verskeie skenkings aan die Zuid-Afrika Huis se biblioteek gemaak het, so lesers kan daar gaan aanklop indien hul belangstel. Ook Protea se boeke oor die Afrikaanse en Nederlandse geskiedenis is beskikbaar by Zuid-Afrika Huis. Dit word aan hulle geskenk en die vervoerkoste word deur die Van Ewijck-Stichting geborg. Die biblioteek spog met ’n versameling van 56 000 titels, sowel as tydskrifte, CD’s, DVD’s en ’n knipselargief wat met die letterkunde te make het. Daar is meer inligting beskikbaar by die volgende skakel: https://www.zuidafrikahuis.nl/bibliotheek.